Uđđâ muusik kišto 2025

Uđđâ muusik kišto 2025 (uán. UMK2025 teikkâ UMK25) lâi 14. kerdi, ko lávlumkišto uárnejui. Uđđâ muusik kištoost väljejui Suomâ ovdâsteijee ive 2025 Euroviisuid, moh uárnejuvvojii Baselist Sveeicist tondiet ko Sveeici ovdâsteijee Nemo vuoitij ive 2024 kišto. 
Kišto fiinaal uárnejui kuovâmáánu 8. peeivi 2025 Nokia Arenast Tamperest. Tegu ive 2024 meiddei ive 2025 kiišton kolgii uásálistiđ 7 artistid, mut uđđâivemáánu 22. peeivi Yleisradio tieđettij, ete One Morning Left ij uásálist kiišton sopâmušrikkomuš keežild. Erika Vikman finnij finalist 430 čyegisid suomâ-, eŋgâlâs- já saksakielâlii pitástis "Ich komme" já vuoitij ubâ kišto. Siämmáá ive vyesimáánust sun ovdâstij Suomâ ive 2025 Euroviisuin Baselist, Sveeicist.
Sajadâh.
Ive 2024 Yle siirdij Uđđâ muusik kišto Tamperen Tuurkust, kost uárnejuvvojii iivij 2019, 2022 já 2023 kištoh. Tampere lâi nuuvt pyeri saje kiišton, ete meridui orniđ tobbeen meiddei ive 2025 kišto.
Formaat.
Jođetteijeeh já čielgejeijeeh.
Ive 2025 kišto jođetteijen láin syemmilâš lávloo Sanni já Yle toimâtteijee Jasmin Beloued.
Meid ive 2025 lâi máhđulâš čuávvuđ kišto Yle Areena já radio peht sehe orjâlâš- já anarâškielân. Linda Tammela čielgij orjâlâškielân já Heli Huovinen anarâškielân. Kišto puovtij čuávvuđ eres-uv kieláid, moi čielgejeijen lijjii Mikko Silvennoinen (suomâkielâ), Johan Lindroos já Eva Frantz (ruotâkielâ), Jaakko Oleander-Turja (eŋgâlâskielâ), Levan Tvaltvadze (ruošâkielâ) já Galyna Sergeyeva (ukrainakielâ). Seevvimkielâg čielgejeijen toimii Miguel Peltomaa (pitái seevvimtulkkum), Silva Belighti (syemmilâš seevvimkielâ) já Robin Hänninen (suomâruátálâš seevvimkielâ). Sii lasseen seevvimkielâg vuolgâttâs čielgijn Robin Hänninen já Ada Taalas.
Rääđih.
Aalmugijkoskâsiih rääđih.
Suomâ ovdâsteijee ive 2025 Euroviisui finalist väljejii aalmugijkoskâsiih rääđih čiččâm enâmist: Armenia, Espanja, Ukraina, Luxemburg, Slovenia, Ovtâstum kunâgâskodde já Ruotâ. Rääđijesâneh lijjii: 
Ovdil fiinaal.
Occeeh vuolgâttii pitáidis porgemáánu 19.–25. peeivi 2024. Ive 2025 kiišton vuolgâttuvvojii eenâb pitáh ko kuássin ovdil, ohtsis 485. Tain Yle valjim áámmáträäđi já vittâ kuldâleijeerääđi väljejii 7 pittád finalân. Rääđi almostitij finalistij noomâid uđđâivemáánu 8. peeivi 2025: Neea River, Nelli Matula, Costee, Viivi, One Morning Left, Goldielocks já Erika Vikman. Finalistij pitáh já tai videoh almostuvvii jyehi argâpeeivi Uđđâ muusik kišto jieijâs YouTube-kanavast já Yle Areenast uđđâivemáánu 9. peeivi rääjist ohtâ häävild.
Uđđâivemáánu 22. peeivi Yleisradio tieđettij, ete One Morning Left ij uásálist kiišton sopâmušrikkomuš keežild. Toos lasseen muusikjuávhu kistovideo meddâlistui YouTubest.
Fiinaal.
Fiinaal uárnejui kuovâmáánu 8. peeivi 2025 Nokia Arenast Tamperest. Finnpanel mield vuolgâttâs Yle TV1:st keččii koskâmiärálávt paijeel 1,48 miljovn olmožid.
Finalist artisteh lávdástii čuávuváá oornigist:
Jienâstem.
Ive 2025 kištoost jienah lijjii ohtsis 342 543, mii lâi eenâb ko kuássin ovdil. Tain 274 004 pottii heiviittâs peht, já 68 539 puhelimáin já tekstâviestáin. Jienâstem heiviittâs peht lâi nuuvtá. Jienâstem puhelimáin já tekstâviestáin vist ij lamaš nuuvtá, já tast finnejum ruttâ skeŋkkejui MIELÂ rsân.
Kišto loppâpuáđus.
Aalmugijkoskâsij raađij adelem jienah já aalmugjienah reknistuvvojii oohtân nuuvt ete aalmugjienâi tiädduárvu lâi 75 % já aalmugijkoskâsij raađij jienâi 25 %. Ovdebáá kištoost spiekâstmáin jienâstem lâi áávus tállán njuálguvuolgâttâs aalgâ rääjist. Erika Vikman finnij finalist 68 čyegisid aalmugijkoskâsijn raađijn já 362 čyegisid aalmugjienâstmist ađai ohtsis 430 čyegisid já te vuoitij ubâ kišto.